MT Il-Ġurnal Uffiċjali tal-Unjoni Ewropea C 294/15

Pubblikazzjoni ta' applikazzjoni skont l-Artikolu 17(6) tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, it-tikkettar, u l-protezzjoni ta' indikazzjonijiet ġeografiċi, ta' xorb spirituż u li jħassar ir-Regolament tal-Kunsill (KEE) Nru 1576/89

(2017/C 294/09)

Din il-pubblikazzjoni tikkonferixxi d-dritt ta' oppożizzjoni għall-applikazzjoni skont l-Artikolu 17(7) tar-Regolament (KE) Nru 110/2008 tal-Parlament Ewropew u tal-Kunsill (1).

SPEĊIFIKAZZJONIJIET EWLENIN TAL-FAJL TEKNIKU

“ГРОЗДОВА РАКИЯ ОТ ТЪРГОВИЩЕ”/“GROZDOVA RAKYA MINN TARGOVISHTE”

Nru tal-UE PGI-BG-01864 — 7.1.2014

1. L-indikazzjoni ġeografika li se tiġi rreġistrata

“Гроздова ракия от Търговище”/“Grozdova rakya minn Targovishte”

2. Kategorija tax-xorb spirituż

Винена дестилатна спиртна напитка/Spirtu tal-inbid

3. Deskrizzjoni tax-xorb spirituż

3.1. Karatteristiċi fiżiċi, kimiċi u/jew organolettiċi

L-ispirtu tal-inbid bl-indikazzjoni ġeografika “Гроздова ракия от Търговище”/“Grozdova rakya minn Targovishte” għandu lewn isfar ċar, aroma pjaċevoli tal-vanilla u togħma ħafifa u armonjuża. Il-karatteristiċi fiżikokimiċi u organolettiċi speċifiċi tiegħu huma minħabba dawn il-fatturi: il-materja prima, iż-żona ġeografika, il-metodu tal-produzzjoni, u l-fattur uman meta jiġu applikati prattiċi tajbin tal-manifattura u t-taħlita tat-tradizzjoni u t-teknoloġija moderna.

3.2. Karatteristiċi speċifiċi (imqabbel ma' xorb spirituż ieħor tal-istess kategorija)

L-ispirtu tal-inbid bl-indikazzjoni ġeografika “Гроздова ракия от Търговище”/“Grozdova rakya minn Targovishte” jiġi prodott b'metodu Bulgaru tradizzjonali u għandu dawn il-proprjetajiet fiżikokimiċi:

— il-volum minimu tal-alkoħol fix-xarba hu 40 %;

— il-kontenut tas-sustanzi volatili (inkluż alkoħols aktar qawwija, aċidi totali, esteri u aldeidi) hu 267-365 g/hl ta' 100 % volum ta' alkoħol;

— il-kontenut massimu tal-metanol hu 120 g/hl ta' 100 % volum ta' alkoħol.

Anke l-injam li bih isiru l-btieti tal-maturazzjoni tad-distillat u l-ilma minerali li wara t-trattib jintuża għad-dilwizzjoni tad-distillat tal-inbid ikomplu jikkontribwixxu għat-togħma dinstintiva tax-xarba.

4. Żona ġeografika kkonċernata

Ix-xorb spirituż bl-indikazzjoni ġeografika “Гроздова ракия от Търговище”/“Grozdova rakya minn Targovishte” hu prodott fil-provinċja ta' Targovishte li tinsab fuq in-naħa tal-Lvant tal-pjanura tad-Danubju. Il-vinji jinsabu fil-muniċipalità ta' Targovishte, f'sitt inħawi li huma parti mill-irħula ta' Kralevo, Dalgach, Ovcharovo, Pevets, Strazha u Ruets.

5. Metodu kif isir ix-xorb spirituż

Ix-xorb spirituż bl-indikazzjoni ġeografika “Гроздова ракия от Търговище”/“Grozdova rakya minn Targovishte” jiġi prodott dawn il-varjetajiet tal-għeneb:

— abjad — Chardonnay, Rkatsiteli, Muscat Ottonel, Dimyat, Tamyanka, Traminer, Sauvignon Blanc, Aligoté, Riesling Italico;

— aħmar — Cabernet Sauvignon u Pamid.

Il-produzzjoni tibda bil-ħsad tal-għeneb. L-għeneb maqtugħ jiġi kklassifikat skont il-varjetà, id-dehra ġenerali u l-kontenut taz-zokkor, u wara jiġi pressat. Il-polpa tal-għeneb pressat tiġi mmaċerata għal erbgħa sa tnax-il siegħa f'passaturi jduru. Imbagħad il-most tal-għeneb jiġi kkjarifikat u l-bċejjeċ ċari jintbagħtu għall-frammentazzjoni. Il-frammentazzjoni alkoħolika ssir fuq medda ta' għoxrin ġurnata f'temperaturi ta' 14 °С sa 18 °С. L-inbid imlesti jitwassal għal distillazzjoni singola jew doppja f'kolonna tad-distillazzjoni K-5 b'inqas minn 65 % volum ta' alkoħol. Is-sistema tad-distillazzjoni K-5 hija disinn Bulgaru. Id-distillat tal-inbid li jirriżulta minn dan il-proċess jinħażen f'kompartimenti separati għall-maturazzjoni fi btieti tal-ballut u għat-taħlit (coupage).

6. Rabta mal-ambjent ġeografiku jew mal-oriġini

6.1. Dettalji dwar iż-żona ġeografika jew l-oriġini li huma rilevanti għar-rabta

Ħafna miż-żona ġeografika hi art wieqfa jew għoljiet. L-elevazzjoni medja tagħha hi bejn il-200 m u l-520 m 'il fuq mil-livell tal-baħar. Din għandha klima kontinentali b'temperatura moderata u b'influwenzi marittimi. Il-ħarifa hi sħuna, niexqa u twila u b'hekk tiffavorixxi ferm l-akkumulu taz-zokk tal-għeneb. It-temperatura medja annwali fiż-żona hi madwar 10,7 °C. Mil-lat tal-preċipitazzjoni medja annwali, ħafna drabi l-livelli massimi jintlaħqu lejn l-aħħar tar-rebbiegħa u l-bidu tas-sajf. Il-ħamrija fiż-żona hi kernożem ramlija ġeblija u ħamrija griża tal-foresti.

6.2. Karatteristiċi speċifiċi tax-xorb spirituż li għandhom rabta maż-żona ġeografika

Ix-xorb spirituż bl-indikazzjoni ġeografika “Гроздова ракия от Търговище”/“Grozdova rakya minn Targovishte” jiġi prodott fil-provinċja ta' Targovishte, żona b'taħlita favorevoli ta' topografija, ħamrija u klima li lkoll jgħinu biex l-għeneb jikseb l-aqwa maturità teknika u li jippermettu l-kultivazzjoni ta' għeneb ta' kwalità. Ħafna mill-kwalitajiet distintivi tax-xarba joħorġu mill-balluta speċjali tal-ispeċijiet Quercus Frainetto (jiġifieri l-Blagun oak) li minnha jsiru l-btieti tal-maturazzjoni tad-distillat. Għad-dilwizzjoni tad-distillat jintuża ilma minerali mrattab min-nixxiegħa ta' Boaza li tinsab 8 km lejn il-Lbiċ tal-belt ta' Targovishte. It-taħlit sussegwenti jwassal għal prodott ta' kwalità b'karatteristiċi organolettiċi stabbli — lewn isfar ċar, aroma pjaċevoli tal-vanilla u b'togħma ħafifa u armonjuża. Is-sustanzi aromatiċi tal-għeneb, li jiffurmaw ir-riħa karatteristika u l-aroma tax-xarba, jiġu ppreservati b'metodi tal-produzzjoni tradizzjonali kif ukoll moderni.

7. Dispożizzjonijiet nazzjonali/reġjonali jew tal-Unjoni Ewropea

Fil-Bulgarija, il-proċedura għall-approvazzjoni tax-xorb spirituż b'indikazzjoni ġeografika hi stipulata fit-Taqsima VII “Il-produzzjoni tax-xorb spirituż b'indikazzjoni ġeografika” u fil-Kapitolu 9 “Xorb spirituż” tal-Att dwar l-Inbid u x-Xorb Spirituż (ZVSN), ippubblikat fil-Gazzetta tal-Istat Nru 45 tal-15 ta' Ġunju 2012.

“Гроздова ракия от Търговище”/“Grozdova rakya minn Targovishte” ġie approvat bħala spirtu tal-inbid b'indikazzjoni ġeografika mill-Ordni Nru T-RD-27-13 tal-Ministeru għall-Ekonomija fis-27 ta' Novembru 2013, li ġiet ppubblikata fis-sit web tal-Ministeru għall-Ekonomija: http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-t-68-c28-m361-1.html

8. Applikant

Stat Membru, pajjiż terz jew persuna ġuridika/fiżika:

Република България, Министерство на икономиката/Il-Ministeru għall-Ekonomija tar-Repubblika tal-Bulgarija

— Indirizz sħiħ (in-numru u l-isem tat-triq, il-belt/ir-raħal u l-kodiċi postali, il-pajjiż): гр. София 1052, ул. “Славянска” № 8, Република България/8 Triq Slavyanska, 1052 Sofja, il-Bulgarija

9. Regoli speċifiċi għat-tikkettar

Ir-regoli dwar it-tikkettar tax-xorb spirituż b'indikazzjoni ġeografika li jiġi prodott fil-Bulgarija u maħsub għas-suq Bulgaru huma stipulati fl-Artikolu 170(1) u fl-Artikolu 172(1) tal-Att dwar l-Inbid u x-Xorb Spirituż (ZVSN).

(1) ĠU L 39, 13.2.2008, p. 16.